
3D nyomtatott kéz vezérlése EMG jelekkel és kepfeldolgozással

Kulcsszavak: képfeldolgozás; digitális jelfeldolgozás; EMG; Python; ESP32
A bionika kutatása és fejlődése kulcsfontosságú azok számára, akiknek fizikai funkcióik helyreállítására vagy kiegészítésére van szükségük. Az emberi testrészek működése hasonló a robotokéhoz, amelyek különféle jelekre reagálnak és mozgásokat végeznek. Ugyanígy az emberi test is reagál elektromos impulzusokra, amelyeket megfelelően elkapva és irányítva, továbbíthatunk vagy eszközök működésébe integrálhatunk.
A dolgozatom célja egy 3D nyomtatott kéz vezérlésének bemutatása valós idejű videó és EMG jelek segítségével, lehetővé téve a robotkar ujjainak mozgását az emberi kéz mozgásával összhangban. Az eszköz már képes feldolgozni az EMG jeleket, és egy 3D modell, valamint a szükséges szoftver már elkészült, amely a kamera képét feldolgozva vezérli a motorokat.
A dolgozat bevezeti a bionika fogalmát, párhuzamot vonva az emberi testrészek és a robotok működése között, hangsúlyozva az elektromos impulzusok szerepét. Áttekinti a neuromuszkuláris folyamatokat, az anatómiát és az elektromiográfia (EMG) alapelveit. Bemutatja a projekt elektronikai komponenseit, tárgyalva a zajkezelést is. Feltárja a képfeldolgozási technikákat a robotkéz vezérléséhez, részletezve a digitális jelfeldolgozást és a rendszerintegrációt. Ismerteti a rendszer specifikációit és architektúráját, a modellek és motorok kiválasztását, valamint a mikrovezérlőket és EMG szenzorokat.
A rendszer tervezése magában foglalja a kéz 3D modelljének előkészítését, a motorok tesztelését és az EMG elektródák integrálását. A firmware fejlesztése a WiFi hozzáférési pont megvalósítására, az ADC olvasására és az EMG jel tüske (spike) alapú detektálására összpontosít. Bemutatja a képfeldolgozó szoftvert is, amely a mikrovezérlőnek továbbítja az adatokat, leírva a küszöbértéktechnológiákat az emberi kéz mozgásának észlelésére.
Az utolsó fejezet általános következtetéseket von le és javaslatokat tesz a jövőbeli munkákra, megvitatva a rendszer lehetséges fejlesztéseit és bővítéseit, például további szenzorok integrálását és fejlettebb jelfeldolgozó algoritmusok alkalmazását. Ez a projekt bemutatja, hogy lehetséges 3D nyomtatott robotkéz vezérlése EMG jelekkel és képfeldolgozással, új lehetőségeket nyitva meg a fejlett protézisek fejlesztése előtt.



